Document ID: 32001L0092

A Bizottság 2001/92/EK irányelve
(2001. október 30.)
a gépjárművek és pótkocsijaik biztonsági üvegezéséről és az üvegezésre használt anyagokról szóló 92/22/EGK tanácsi irányelvnek, valamint a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló 70/156/EGK tanácsi irányelvnek a műszaki fejlődéshez történő hozzáigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2000/40/EK tanácsi irányelvvel [1] módosított, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvre [2] és különösen annak 13. cikke (2) bekezdésére,
mivel:
(1) Az Ausztria, Finnország és Svédország csatlakozási okmányával módosított, a gépjárművek és pótkocsijaik biztonsági üvegezéséről és az üvegezésre használt anyagairól szóló, 1992. március 31-i 92/22/EGK tanácsi irányelv [3] a 70/156/EGK irányelv által bevezetett EK-típusjóváhagyási eljárás külön irányelveinek egyike. Ennek megfelelően a gépjárműrendszerekre, alkatrészekre és önálló műszaki egységekre vonatkozó 70/156/EGK irányelvben megállapított rendelkezések a 92/22/EGK irányelvre is vonatkoznak.
(2) A közösségi jóváhagyási eljárás egységesítése érdekében szükség van a 70/156/EGK irányelvben előírt adatközlő lap bevezetésére és az irányelv VI. mellékletén alapuló jóváhagyási bizonyítvány módosítására.
(3) A típusjóváhagyási eljárásokat egyszerűsíteni kell annak érdekében, hogy fenntartható legyen a 70/156/EGK irányelv 9. cikkének (2) bekezdésében előírt választási lehetőség az egyes külön irányelvek és az ENSZ Európai Gazdasági Bizottságának (ENSZ/EGB) megfelelő rendeletei között. Első lépésként a 92/22/EGK irányelv műszaki követelményei helyébe az ENSZ/EGB 43. rendeletének követelményei lépnek.
(4) Ezért a 92/22/EGK és 70/156/EGK irányelveket a fentieknek megfelelően módosítani kell.
(5) Az ezen irányelvben előírt intézkedések összhangban vannak a 70/156/EGK irányelv által létrehozott, a műszaki fejlődéshez történő hozzáigazítással foglalkozó bizottság véleményével,
ELFOGADTA EZT AZ IRÁNYELVET:
1. cikk
A 92/22/EGK irányelv a következőképpen módosul:
1. Az 1. cikk (1) bekezdése helyébe a következő rendelkezés lép:
"(1) A tagállamok megadják az EK-típusjóváhagyást a gépjárművek és pótkocsijaik minden olyan biztonsági üvegezésére és az üvegezésre használt anyagokra, amelyek megfelelnek a mellékletekben meghatározott szerkezeti és vizsgálati követelményeknek."
2. A 2. cikk (1) bekezdése helyébe a következő rendelkezés lép:
"Az EK alkatrész-típusjóváhagyás iránti minden kérelmet a gyártónak vagy a tagállamban tevékenykedő hivatalos képviselőjének kell benyújtania. A tagállam a gépjárműveknek és pótkocsijaiknak az 1. cikkel összhangban típusjóváhagyott összes biztonsági üvegezése és az üvegezésre használt anyagok tekintetében a II.A. mellékletben meghatározott mintának megfelelő EK alkatrész-típusjóváhagyási jelet bocsát ki."
3. A 4. cikk a következő második bekezdéssel egészül ki:
"A tagállamok illetékes hatóságai a 70/156/EGK irányelv 4. cikkének (6) bekezdésében meghatározott eljárás segítségével tájékoztatják egymást minden egyes alkatrész-típusjóváhagyásról, amelyet ezen irányelvnek megfelelően megadtak, elutasítottak vagy visszavontak."
4. A 8. cikk helyébe a következő szöveg lép:
"8. cikk
Ezen irányelv alkalmazásában "jármű" minden közúti használatra szánt gépjármű - karosszériával vagy anélkül -, amelynek legalább négy kereke van, legnagyobb tervezett sebessége meghaladja a 25 km/órát, és ezek pótkocsija, kivéve a síneken közlekedő járműveket, mezőgazdasági és erdészeti traktorokat és mozgó munkagépeket."
5. A mellékletek a következőképpen módosulnak:
a) a mellékletek listája és az I. és II. melléklet helyébe ezen irányelv melléklete lép;
b) a III. melléklet függelékét el kell hagyni.
2. cikk
(1) 2002. július 1-jei hatállyal a tagállamok a gépjárművek és pótkocsijaik biztonsági üvegezésére vagy az üvegezésre használt anyagokra vonatkozó indokok alapján:
- nem utasíthatják el a gépjárművek és pótkocsijaik biztonsági üvegezése vagy az üvegezéshez használt anyagok egy gépjárműtípusra vonatkozó EK-típusjóváhagyásának vagy nemzeti típusjóváhagyásának, illetve alkatrész-típusjóváhagyásának megadását,
- nem utasíthatják el a jármű nyilvántartásba vételét, illetve nem tilthatják meg értékesítését vagy forgalomba helyezését, valamint nem tilthatják meg a gépjárművek és pótkocsijaik biztonsági üvegezésének vagy az üvegezésre használt anyagoknak az eladását vagy üzembe helyezését,
amennyiben a gépjárművek vagy pótkocsijaik biztonsági üvegezése és az üvegezésre használt anyagok megfelelnek az ezen irányelvvel módosított 92/22/EGK irányelv követelményeinek.
(2) 2002. október 1-jei hatállyal a tagállamok:
- nem adnak ki további EK-típusjóváhagyást, és
- elutasíthatják a nemzeti típusjóváhagyás megadását
bármely jármű vagy pótkocsija tekintetében a gépjárművek biztonsági üvegezésére vagy az üvegezésre használt anyagokra történő hivatkozással, amennyiben azok nem felelnek meg az ezen irányelvvel módosított 92/22/EGK irányelv követelményeinek.
(3) 2003. július 1-jei hatállyal az ezen irányelvvel módosított 92/22/EGK irányelv biztonsági üvegezésre, mint alkatrészre vonatkozó követelményeit a 70/156/EGK irányelv 7. cikke (2) bekezdésének alkalmazásában is alkalmazni kell.
(4) A (3) bekezdéstől eltérve, a tagállamok a pótalkatrészek tekintetében továbbra is megadhatják a 92/22/EGK irányelv ezen irányelv hatálybalépése előtti változatában megállapított követelményeknek megfelelő gépjárművek és pótkocsijuk biztonsági üvegezése és az üvegezésre használt anyagok EK-típusjóváhagyását és engedélyezhetik eladásukat és üzembe helyezésüket feltéve, hogy:
- a biztonsági üvegezést és az üvegezésre használt anyagokat már használatban levő gépjármûvekbe szánják, valamint
- a biztonsági üvegezés és az üvegezésre használt anyagok a járművek első nyilvántartásba vétele idején megfelelnek az abban az irányelvben megfogalmazott követelményeknek.
3. cikk
A 70/156/EGK irányelv I. melléklete a következő 9.5.1.5. ponttal egészül ki:
"9.5.1.5. Szélvédőtartozékok és ezek összeszerelésének helyzete, az elektromos/elektronikus alkatrészek rövid leírásával."
4. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2002. június 30-ig megfeleljenek. Erről haladéktalanul tájékoztatják a Bizottságot.
A tagállamok által elfogadott intézkedésekben hivatkozni kell erre az irányelvre, vagy azokhoz kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
5. cikk
Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
6. cikk
Ennek az irányelvnek a tagállamok a címzettjei.
Kelt Brüsszelben, 2001. október 30-án.

Labels: 7
8
1